CELEX: C2006/060/83
Language: et
Date: 2006-03-11 00:00:00
Title: Kohtuasi T-452/05:  27. detsembril 2005  esitatud hagi — Belgian Sewing Thread  versus  Komisjon

11.3.2006   
            
            
               ET
            
            
               Euroopa Liidu Teataja
            
            
               C 60/43
            
         27. detsembril 2005 esitatud hagi — Belgian Sewing Thread versus Komisjon
   (Kohtuasi T-452/05)
   (2006/C 60/83)
   Kohtumenetluse keel: hollandi
   Pooled
   
      Hageja: Belgian Sewing Thread N.V. (esindaja: advokaat H. Gilliams)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistamishagis nõuab hageja, et tühistataks komisjoni 14. septembri 2005. aasta otsuse K(2005) 3452 (lõplik) EÜ asutamislepingu artikli 81 ning EMP lepingu artikli 53 kohaldamismenetluse kohta (asi 38.337 — PO/Lõng) artikkel 1 osas, milles tuvastati, et hageja võttis nimetatud rikkumisest osa samas ulatuses kui teised rikkumises osalenud ettevõtjad, aga samuti otsuse artikkel 2 osas, milles määrati hagejale trahv;
            
         
               —
            
            
               teise võimalusena nõuab hageja talle otsuse artiklis 2 määratud trahvi tühistamist või vähemalt oluliselt vähendamist;
            
         
               —
            
            
               lisaks nõuab hageja, et komisjonilt mõistetaks välja kohtukulud;
            
         
               —
            
            
               kahju hüvitamise hagis nõuab hageja, et tuvastataks komisjoni vastutus vastavalt EÜ artiklitele 235 ja 288;
            
         
               —
            
            
               lisaks nõuab hageja, et komisjonilt mõistetaks välja kogu kahju, mis tekkis või tekib edaspidi hagejale viimase sisehinnakirjade avaldamise tõttu;
            
         
               —
            
            
               hageja nõuab ka, et komisjoni makstavalt kahjuhüvitiselt mõistetaks välja intressid suuruses 8 % aastas alates komisjoni poolt rikkumise toimepanemise hetkest;
            
         
               —
            
            
               oodates eksperdi arvamuse tulemusi, nõuab hageja, et komisjonilt mõistetaks välja viimase poolt hüvitatava kahju ettemaksena 705 812 eurot;
            
         
               —
            
            
               lisaks nõuab hageja, et komisjonilt mõistetaks välja kohtukulud.
            
         Väited ja peamised argumendid
   Esiteks vaidlustab hageja komisjoni 14. septembri 2005. aasta otsust EÜ asutamislepingu artikli 81 ning EMP lepingu artikli 53 kohaldamismenetluse kohta osas, milles tuvastati, et hageja võttis nimetatud rikkumisest osa samas ulatuses kui teised rikkumises osalenud ettevõtjad, ning nõuab temale määratud trahvi tühistamist või vähemalt oluliselt vähendamist.
   Hageja leiab, et tema poolt toime pandud rikkumist on ebaõigesti klassifitseeritud väga raskeks rikkumiseks. Komisjon rikkus sellega mõistlikkuse ja proportsionaalsuse põhimõtteid ning määruse nr 1/2003 (1) artikli 23 lõiget 3, samuti põhjendamiskohustust ja kaitseõigust. Komisjon ei võtnud arvesse, et hageja ei osalenud rikkumise kavandamisel ja korraldamisel, ei võtnud osa kõnealustest konkurentsi piiravate kokkulepete sõlmimise üle peetud koosolekutest ega viinud kokkuleppeid ellu.
   Hageja vaidleb samuti vastu tema liigitamisele teise kategooriasse trahvi põhisumma kindlaksmääramisel ning trahvi põhisumma suurusele. Komisjon hindas üle hageja võimalust tegelikult konkurentsi mõjutada, nii teiste asjaomaste ettevõtjate mõjuga võrreldes kui ka seoses hageja ebakindla majandusliku olukorra ja turu piiratud ulatusega. Komisjon rikkus samuti mõistlikkuse ja proportsionaalsuse põhimõtteid, määruse nr 1/2003 artikli 23 lõiget 3, suuniseid trahvide arvutamiseks, võrdse kohtlemise põhimõtet ning põhjendamiskohustust.
   Komisjon hindas samuti ebaõigesti hageja suhtes kergendavaid asjaolusid, rikkudes suuniseid trahvide arvutamiseks ning põhjendamiskohustust. Komisjon oleks pidanud kergendava asjaoluna arvestama asjaolu, et hageja ei viinud ellu sõlmitud kokkuleppeid ja tal oli vaid väga piiratud ja passiivne roll.
   Lisaks vähendati hageja trahvi tema koostöö eest uurimisel liiga vähe, rikkudes põhjendamiskohustust, võrdse kohtlemise ja mõistlikkuse põhimõtteid ning koostööteatist.
   Lõpuks nõuab hageja, et hüvitaks talle tekkinud kahju, mis tekitati sellega, et komisjon rikkus hageja sisehinnakirjade avaldamisega õiguspärase ootuse põhimõtet ja saladuse hoidmise kohustust.
   
      (1)  Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, lk 1).